Miķelis Bukšs
Miķelis Bukšs (dzimis 1912. gada 10. augustā, miris 1977. gada 8. jūnijā) bija latviešu literatūrvēsturnieks, valodnieks un publicists. Dzimis zemnieku ģimenē, Pāvela un Jūlijas dēls. 1938. gadā absolvējis Latvijas Universitātes Filoloģijas un filozofijas fakultāti, 1957. gadā — Stokholmas Universitāti. Laikā no 1936. līdz 1942. gadam strādājis par skolotāju Aglonā, Daugavpilī un Rēzeknē. Pēc tam līdz Latvijas pamešanai 1944. gadā bijis Rēzeknes Valsts ģimnāzijas direktors. 1944. gadā emigrējis uz Zviedriju, kur bijis "Dzeive" un Acta Latgalica redaktors. Vairāku grāmatu autors. Par 1957. gadā izdoto "Latgaļu literatūras vēsturi" 1959. gadā tika saņemta Andriva Jūrdža fonda balva. Miris 1977. gadā Stokholmā, apbedīts Hāgas katoļu kapos Stokholmā.